Liptovská Mara
Na prelome septembra a októbra, presnejšie od 29.9. do 2.10. sa konalo na Liptovskej Mare prvé stretko postihnutých prívlačou z člnov u Feriho v Rybárskej osade. Gro zúčastnených sú naši klienti a dlhoroční priatelia, ale prišli aj nové tváre.
info
Kategória: Prívlač
Vyšiel v čísle: NOVEMBER 2016
Počet strán v magazíne: 3
Od strany: 40
Článok si môžeš prečítať zadarmo od 28.04.2017.
Vo štvrtok večer nás bolo jedenásť a v sobotu sa pridal na jeden deň aj Rišo. Ako je v osade zvykom, výborný gulášik bol hneď na večeru. Debata o člnoch a rybách sa preniesla až do skorého rána, ale podstatné je, že na raňajky ráno o šiestej na moje počudovanie prišli všetci. O siedmej už štartovali prvé lode. My sme na akciu doniesli nový Finval 505 a redakčný Tracker 170. Mirec doniesol Nitro Z7, starosta z Linča alias Janči sa rozhodol prevetrať Tracker 165. Chris s Peťom dotiahli VX 4,6 podľa vlastnej úpravy. Nakúpili sedačky, elektroniku, lodný koberec a výsledok bol úžasný. Urobili si čln presne na mieru a vyzerá veľmi dobre. Luboš s Romanom prišli s gumákmi, hlavne aby si vyskúšali aj niečo iné. V sobotu sme sa stretli aj s Milanom, má Nitro Z6. Oni skúšali na večer troling a chytili pstruha ako nám večer v osade povedali.
Celá pointa akcie bola dať dokopy ľudí jednej krvnej skupiny, zachytať si, večer posedieť pri dobrom vínku ale aj odskúšať člny, porozprávať sa o novinkách nových nástrahách a podobne. Bola radosť pozerať na chalanov, že už po jednom večeri si ráno vymieňali nástrahy, GPS súradnice najlepších miest a podobne a presne o toto nám išlo. Počasie bolo exkluzívne, na začiatku októbra som v kraťasoch na Mare ešte asi nechytal. Veľkú mieru spokojnosti našej akcii prispel personál osady, všetko bolo na jednotku.
Keď sme ráno prešli hmlou v sielnickej zátoke, namierili sme si to smer ostrov odskúšať nové súradnice. Chytalo tam asi 20-30 lodí. Naša súradnica bola mimo nich, tak sme pustili elektromotor a pomaly prechádzali. Väčšina lodí chytala na rybku tie 40 cm zubáčiky. Hneď by som to zakázal, keby to bolo v mojej moci. Ale šokovala ma ešte aj iná "vychytávka". Starší pán vytiahol na rybku malého zubáčika. Aby si náhodou nezašpinil ruky, rybu chytil rovno do utierky, potom ju odmeral či náhodou nemá mieru a hodil do vody! 85 % rýb čo ten rybár takto "ošetril" do týždňa uhynie!
Prosím všetkých rybárov, používajte povinnú výbavu – peán, alebo ešte lepšie sú kliešte a rybu, ktorú si nechcete zobrať, vyháčkujte rovno vo vode bez toho, aby ste ju chytili do ruky!
Starosta nám zapózoval, "Takto sa chlapci chytá v októbri na Mare", proste pohodička.
Medzi malými zubáčmi sa občas objavil aj pekný ostriež.
Lubo sa ostriežom trafil s nástrahou, zlatá fungovala hlavne za slnka.
Na člnoch sme sa striedali aby si každý kto chcel mohol výskúšať aj Finval aj Tracker.
Peťo s Chrisom chytali hlavne Gunki gumy.
Rišo, Miňo a Luky chytali hlavne Drop shot a vertikál.
Starosta, alias Janči sa chystá na sumca. Skúšal aj vábiť pri hrádzi, ale okrem jedného dorastenca sa nič nezdvihlo.
Bojovnosť ostriežov na Mare je úžasná, za taký výkon si zaslúžili slobodu.
S úlovkami sa nedali zahanbiť ani chalani na VX4,5. Chris si čln upravil sám a vyzerá fakt super, kopa odkladacích priestorov.
Stiahnuť článok v PDF formáte.
Celá fotogaléria k článku